- ያህይ ለዕዮ መናመተ
- <
- 11
- >

11
ለሞ ምስክርተኔሃ
1 ህከኒች ኤተሮን ኤሳሃ ብኪሃ ደግለለኖ በርትገ ዮ መቱ ብኬኖ ቶመ ኣሴማኤ፤ ኤሳሃ «ኬእ ዱእ ምኒለከ ክትመ ክትሜኖ ጠረጴዘ ብክ፤ ህከን ቤቾን ሰገዳእረ ወለእ፤ ሕዝ. 40፥3፤ ዘካ. 2፥1-2። 2 መገን ምኒች አብል አዲን ዮ ባዳተ ብክቶት፤ ሁኩ ቤቹ አይሁደ እኮበእ መኒሃ ኣሰሞሃ እኮቤቺሃ ብክቶት፤ አይሁደ እህቡ መኑ ጠሊልቹተ ከተመ ሸይልኔ ለሙ አገነ ፈንቀላንታሴ፤ ሉቃ. 21፥24። 3 ኢ ለሙንኩ ምስክሩ ጥጅ ኦድኑተ ኦደእ መቱ ኩምተ ለም ጥብታ ሌሃሁ በር ራገ ኩልታገ ወልቀተ ኣሳንሰ» ዬእ።
4 እሰ ኡለ ቀርች ብሬን ኡርታ ለሙንኩ ወርች ሀቃከትለከ ለሙንኩ ኩረዘ አፉሼኖሃን፤ ዘካ. 4፥3፤ 11—14። 5 አዪሁ እሰተ ምዕሮተ ሀሾ ጎሬ ጊረት አፌችሰ ፉልት ባለጋረሰ ቡስታአ፤ ህትን እሰተ ምሮተ ሀሰኖሁ ጉዕሙንኩ ሬሀኖሁ ከን ሀለቴኒት። 6 እሰ ራገ ጠወኣ ህከ በር ሰሜች ጤኑ ኡበኖበእገ ሰማሃ ጡፎተ ወልቀት ዮሰ፤ ህትን ዋሃ ቄጉ አት ዶርቶተለከ ሀሳ ወክት ጉዕመ እኮስ ሃሌን በለት ኡለተ ዎቀርቶተ ወልቀት ዮሰ። 1 ነገ. 17፥1፤ ፉል. 7፥17-19፤ 1 ሳሙ. 4፥8።
7 ምስክርነቱሰ ሹልቶች ኤተሮን አበ ጥዕላሸ በዊች ፉለኖ ቡሳውቹ እሳን ኦለም ቄል ሸኖሰ። ዳን. 7፥7፡21፤ መና. 13፥5-7፤ 17፥8። 8 ሬሸሰ ሎረ ከተም ዎቄ በላን ኡጄኖ፤ ሁኩ ከተሙ ሶዶመ ህከረንገ ግብጸ ዬን ገኤኖ ከተሚሃ ምሳሌተ፤ ሁኩቤቹንኩ እሰ ቀርቹ ሰቀለሞሃቤቹ። ኢሳ. 1፥9-10። 9 ህከኒች ኤተሮን ወገኒች፥ ደቦች፥ ዘሬች፥ አደደ አፎ ጠወአኖ መኒች፥ ባዲች ጉዕሚች ልግቡ ኡመቱ ሞገምበገ ከንት ሰሱ በርሃ መቶ በሬ ደርተ ሬሸሰ ለኣአ፤ ሬሸሰ ሞገመኖበእገ ከንታአ። 10 ሁኩ ለሙንኩ ነብያኑት ኣዱንያ አል መነ ኦርሶቤቺሃ ኣዱንያ አሌን ሄአኖ መኑ ነብያኑት ሬቶቤቺሃ አበ ሙንደኣአ፤ ህትን ሙንዲኖ ከበጃት ከበጅት ገገዉንኩሰ ኣስቱተ ኣሰቀንታአ። 11 ጠዉ እኮጎሬ ሰሱ በር ደሬን ህጎች ኤተሮን ሄእ ሩሁ መገኒች አሜች ሬሻን ኣጎ፤ ሎካንከሰ ኡሪቶኡ፤ ለኦ መኑ አበ ዋጅቶኡ። ሕዝ. 37፥10። 12 ህከኒች ኤተሮን ለሙንኩ ነብያከት አሌ ፉሌ ይታ ሎረ ላገተ ሰሜች ሞጮጭቶኡ፤ ባለጋሩሰ ለአን ጎማን ሰማ ዋልት መርቶኡ። 2 ነገ. 2፥11። 13 ህከ ወክትንከ ኡለ አሌን አቡ ሌንቄቁ እኮ፤ ከተሚችስ ቶንቅ አፎሁ ድጀሞ፤ ኡለ ሌንቄቅ መሳን ለመሉ ሺህ መኑ ሬዮ፤ ሬሆች ፈቆእሩ አበ ዋጅቶኡ፤ ሰሜ መገኒሃ ሰገዶኡ። መና. 6፥12፤ 16፥18።
14 ለንክ «ኣዬ» ዬኖ ኦርሸት ህጎኡ፤ ህትን ሰቅ «ኣዬ» ዬኖ ኦርሸት ደዕልት አሜታአ።
ለመልቅ ጡሩምብተኔሃ
15 ለመልቅ መላይኬቹ ጡሩምበስ ቡሾ ወክት «ኣዱንያ አል ዎምነቱ ቀርችሃኔ መሲህሃ እኮኡ፤ እስን ዘማኒሃ ዎመ እክ ጠዕቅቶንትቤቺሃ ገለትጭናንኬ» ይታ ሎርሎረ ላገት ሞጮጨንቶኡ። ፉል. 15፥18፤ ዳን. 2፥44፤ 7፥14-27። 16 መገን ብሬን ኬዕምኝ ቦርጭማን አፉዕልቶ ለሞድምኔ ሾልንት ባልቀት ሚኔንተሰ ሙግይት መገኒሃ ሰገዶኡ፤ 17 «ዮንቲሁ፥ ሄኣንቲሁ፤
ጉዕመንከ አታልታንት ቀርቾ መገኖ!
ሎረ ወልቀክ ገይኪሃ አቶንትቤቺሃለከ
ዎመ እክ ጠዕቅቶንትቤቺሃ ገለትጭናንኬ።
18 አይሁደ እኮበእ መኑ ኡሙዕርቶኡ፤
ጠዉ እኮጎሬ ኪ ኡሙዕርት አሜቶኡ፤
ህትን ሬቶ መን አሌን ፈረዳንት ወክቱ ኢልዮኡ፤
ካዲማተክ ነብያኖተለከ
ጠሊላኖተ ሱዕመክ ሎርስታሀኑኡተ፥
ቀቀዋኖተለከ ሎርሎራኖተ፥
ዋገሰ አታንትሰ ወክቱ ኢሌዮኡ
ኣዱንያ አል ቤሶረ ቤሳንት ወክቱ ኢልዮኡ» ይቶኡ። መዝ. 2፥5፤ 110፥5፤ 115፥13።
19 ህከኒች ኤተሮን ሰማን ዮ መገን ምኑ ፈንተዕያን ወኣድ ሳጥኑ መገን ምኔን ለሌእ፤ ህትን በለቁ፥ ላገቲ፥ ጉገኛት፥ ኡለ ሌንቄቁለከ አበ በረደሃ እኮ። መና. 8፥5፤ 16፥18፤ 21።

- ያህይ ለዕዮ መናመተ
- <
- 11
- >

11:1 ሕዝ. 40፥3፤ ዘካ. 2፥1-2።

11:2 ሉቃ. 21፥24።

11:4 ዘካ. 4፥3፤ 11—14።

11:6 1 ነገ. 17፥1፤ ፉል. 7፥17-19፤ 1 ሳሙ. 4፥8።

11:7 ዳን. 7፥7፡21፤ መና. 13፥5-7፤ 17፥8።

11:8 ኢሳ. 1፥9-10።

11:11 ሕዝ. 37፥10።

11:12 2 ነገ. 2፥11።

11:13 መና. 6፥12፤ 16፥18።

11:15 ፉል. 15፥18፤ ዳን. 2፥44፤ 7፥14-27።

11:18 መዝ. 2፥5፤ 110፥5፤ 115፥13።

11:19 መና. 8፥5፤ 16፥18፤ 21።

© 2025 TWFTW