- ሶቀማኖ ሆጉተ
- <
- 1
- >

ሶቀማኖ ሆጉተ
ኣጉስ
ሶቀማኖ ሆጎ መጻፉ ሉቃስ እንጂሊች ኤተሪን ዮእሃን፤ መጻፍስ ቡዕለ እኮ ጠዉ ዎዕኔ ኢስ አሳበት መገን አያኒን አዎንት እስተኔሃ ጠወአኖ ተሽት ላገተ «ዬሩሳሌማን፥ ይሁድ ባዶን ጉዕማን፥ ሰማርያንለከ ኡለ ገበለ ኢለ» (1፥8) እንጂለ ሀት አት እልሶጎሬ ኩሊሃት፤ መጻፉስ አመዕነቱ አይሁድ በላን ጀመር ጉዕመ ኣዱንያ አል ኡመት አመዕናኖ ሀይመኖተ እሆተ ኢለ ሀት እክ አልባዕሌጎሬ ጠወኣእተ ሄሱ። ከተቦሲሁ አመዕናኑት ሮም ዎመ ግብ ኣዚን ሂለ ጠወ አታ መነ እሁ ሆጉሰለከ አመዕናኖ ሀይመኖቱ አይሁድ ሀይማኖተ ዊመ አአኖሃ እሁስ ኩሎታት።
ሶቀማኖ ሆጉት ኢስተኔሃ ጠወኣ ተሽት ላገት ኢልታ ቤቹ ወክቲን ወክቲን አልባዕለን መሩስለከ አመዕናኑት በተአን መሩሰ ለሊሳኢሁ ሰሱ ቡዕለ እኮ ጠዋኒት፦
1. አመዕናኖ አመዕነቱ ኢስ ሰማሃ ኦሮዕዮች ኤተሮን ዬሩሳሌማን ጀመሩስ።
2. አመዕናኖ አመዕነቱ እስራኤል ባዱ ጉዕመንከ ኢሉስ።
3. አመዕናኖ አመዕነቱ ሮም ባዱ በርግ ሜድቴራን ባር አዝጋጌን ዮ ባዶን አልባዕሉስ።
ሶቀማኖ ሆጎ መጻፍ ኣዜን ብዝ ይ ለለኖሁ ጠሊለ አያን ሆጉተ እሀን ጴንጤቆስጤ በር ዬሩሳሌማን ሄኦ አመዕናኖ አሌን ወልቃን ድሩስለከ ህትን መጻፍስ ኣዜን ጠወአሞ ጠዉ ጉዕሙንኩ ለሌ ጠሊለ አያንገ አመዕናኑተለከ አዎንሳኑት አዎንሱሰለከ ጠረኝሱስ በርገኖ። ዎዕኔ ዘማን ሆንጠሀኖ እቅ አመዕናኖ አመዕነት ሶህኑት አደደ ዱዱብስ ኣዜን ደግለለኖ ሃሊን ሆንጠኮኡ፤ ሶቀማኖ ሆጎ መጻፍ ኣዜን እኮ ጠው ሶህኑት አመዕናኖ ሄኦንለከ ሜጡ እሆን ሄኦ ወልቀት ሄንከ ሎረ እሁስ ኩለኖ።
መጻፉስ አፎሃ
ምስክርነትስ ተቃጠቡ (1፥1-26)
ኢስ መጨረሻን ኣሴ ትዛዝለከ ተብሳሃ (1፥1-14)
ይሁድ ቤቾን ኣጎ መንቹ (1፥15-26)
ዬሩሳሌማን ኢስተኔሃ ዱዱብሴመገ (2፥1—8፥3)
ይሁዳንለከ ሰማርያን ዱዱብሴመገ (8፥4—12፥25)
ጳዉሎሴ እንጂል ሶቀም ክድመተ (13፥1—28፥31)
ጳዉሎስ ወዕኔ ወክት እንጂለ ዱዱብሶተ ሃሙስ (13፥1—14፥28)
ዬሩሳሌም ኦገት (15፥1-35)
ጳዉሎስ ለምቅ ወክት እንጂለ ዱዱብሶተ ሃሙስ (15፥36—18፥22)
ጳዉሎስ ሰቅ ወክት እንጂለ ዱዱብሶተ ሃሙስ (18፥23—21፥16)
ጳዉሎስ ዬሩሳሌማን፥ ቂሳርያንለከ ሮም ባዶን ኡሱረሙስ (21፥17—28፥31)
1
1 ቴዎፍሎሴ!ሉቃ. 1፥1-4።
ዎኔኤ መጻፋን ኢስ አዕዮሀለከ ተማርሴኢሃ ጉዕመንከ ከተቦም። ከተቦሚንኩ ኢስ ሆጉስ ጀመሮ ወክቲች ኬሽ 2 ሰማሃ ኦሮዕዮ በር ኢለ አዕዮሃት፤ ሰማሃ ኦሮዕዮሁ መጠሮ አሳባተ ትዛዝስ ጠሊለ አያኒን ኣሴሳች ኤተሮኒት፤ 3 ልግብ ኦርሸተ ቶግ ሬዮች ኤተሮን ልግቤ ለልዮ ምስክርን ፎሊን እክ አሳባተ ገዉስ ለሊሾሰ፤ ሸይሉ በር ዊመ ለለንሰ መገን ዎምነትተኔሃ ጠወዕዮሰ። 4 መቱ ወክት እሳን ሜጡበ እተንለከ አገን ሄዕዮ ወክት ኢስ «አን ኩሎንክዕኔ አኑኤ ኣሴ ላገተ አገሬ ቤሉ ዬሩሳሌሚች ፉልቶኖቼ፤ ሉቃ. 24፥29። 5 መሰንትስ ያህይ ዊን ጠመቆ፤ እኮጎሬ አዕኑ ቀወ በሬች ኤተሮን ጠሊለ አያኒን ጠመቀንቴነንተ» ይ አዘዦሰ። ማቶ. 3፥11፤ ማር. 1፥8፤ ሉቃ. 3፥16፤ ያህ. 1፥33።
ኢስ ሰማ ኦሮኡስ
(ማር. 16፥19-20፤ ሉቃ. 24፥50-53)
6 እሰን ሜጡበ ጭምይቶሀኔን «ቀርቾ! ዎምነቱክ እስራኤሊሃ ፈንቀሽት ኣታንት ወክቱ ቴሶትንዶ?» ይት ጠዕምቶስ።
7 ኢስን ፈንቀሽ «አኑ መገኑ ገይስ ዎልቃን ዬ ወክትለከ በር አዕኑ ደጎኖተ አታልቴነንተበአ። 8 ጠዉ እኮጎሬ ጠሊሉ አያኑ ክዕኔ አሌን ድሬ ወክት ዎልቀተ ደእቴነንተ፤ ህከ ወክት ዬሩሳሌማን፥ ይሁድ ኡላን ጉዕማን፥ ሰማርያንለከ ኡለ ዳንገ ኢለ ምስክር እኬነንተ» ዬእ። ማቶ. 28፥19፤ ማር. 16፥15፤ ሉቃ. 24፥47-48። 9 ህካን ጠወዕዮች ኤተሮን እሰን ለአንስ አሌ ዋል ሰማሃ ኦሮዕዮ፤ ጎመንት እሌችሰ ቴልቶቤቺሃ ለኦስበአ። ማር. 16፥19፤ ሉቃ. 24፥50-51።
10 እስን አሌ ዋል ኦሮአን እሰ ሰማሃ ቱክ ይት ለአንን ዋጁተ ኦድኑተ ኦደኦ ለም መናከት መዴሰ ኡርት፥ 11 «አዕኑ ገሊለ መኑ ሚሃት ሰማ ዋሽቴን ለኤነን ኡርቴንታአ? ኩ ሰማ ኦሮአን ለኤንተስ ኢስ ሰማ ኦሮአን ለኤነንስን ፈንቀል አሜተኖ» ይቶሰ።
ይሁድ ቤቾን ማትያስ መጠረሙስ
(መዝ. 109፥8)
12 ህከኒች ኤተሮን እሰ ደብረ ዘይተ ዬኖ ቆታች ዬሩሳሌም ከተመ ፈንቀልቶኡ፤ ሁኩንን ዬሩሳሌሚች አበ በሬን ሃሞኖተ አታሌኖ ዎቄሃ ጌሰ። 13 ዬሩሳሌመ አሜት ሄኣ ፉቅ ምኒ አሌ ክፍል ፉልቶኡ፤ እሰን «ጴጥሮሴት፥ ያህዪት፥ ያቁባት፥ እንድራሴት፥ ፍልጶሴት፥ ቶማሴት፥ በርቴሌሜዎሴት፥ ማቶሴት፥ እልፍዮሴሃ ቤቱ ያቁባት፥ ባዱስ ኢተኖ *ባዱስ ኢተኖ፦ ማር. ፎሎጭ 3 ዎሊንሽ 18 ዮኢሃ ለዕዬ። ስሞኔትለከ ያቁብሃ ቤቱ ይሁዳት።»ማቶ. 10፥2-4፤ ማር. 3፥16-19፤ ሉቃ. 6፥14-16። 14 ሁኩ ጉዕሙንኩ ኢስ አማን መርየማን፥ ለቤ አመስ ኦሶንለከ ዎሎ ሜንቲን ሜጡበ መቶሃ ቀልቢን ኡርሱዕናን ዱአ አታኢት እቅ።
15 ህከ ወክት ጴጥሮስ መት ጥብተ ለሞድም ጌሰ እሀኖ አመዕናኖ ጭምት በላን ኡር 16 «አመኤ ኦሶ! ኢሰ አፎ መኒሃ አዎንሳንቹ እኮ ይሁድተኔሃ ጠሊሉ አያኑ ሄጭን ደዉዴ አፎን ጠወአንቶ ጠሊለ መጻፍ ላገት ዊሙ ሀስሰኖሴ። 17 ይሁድ ከን ሆጎ ቤቀማንቹ እሆተ ኒንን ሜጡበ ዎለአሞኡ እቅ። 18 ጠዉ እኮጎሬ ሁኩ መንቹ ሂለ ሆጎስ ብሪን ኡለተ ህዕሬእ፤ እስን ብርተ ዋል ጎምብሰም ኡባን ጎደቡስ ፍልተዕያን ህሌስ ፉልቶኡ። ማቶ. 27፥3-8። 19 ሁኩ ጠዉንኩ ዬሩሳሌማን ሄአኖ መንቤቾን ጉዕማንን ለሌእ፤ ህካን እኮቤቺሃ ሁኩ ቤቹ እሰ አፎን ‹አኬልዳመ› ዬን ገኤመ፤ ፍሳረንትስ ‹ቄግ ኡለተ› ዩሃን።
20 ሁኩን እኮንኩ «ደውድ መጻፋን
«‹እስ ሄአኖ ቤቹ ኦነ እሁን፤
ህከን ቤቾን አዪሁ ሄኡንከ›
ህትን ‹እስ ሹምነትስ ሆጉተ ዎሉ መኑ ኣኡን›»መዝ. 69፥25፤ 109፥8።
የመም ከተበሞኡ።
21 «ህካን እኮቤቺሃ ቀርቹ ኢስ ኒ በላን ፈንቀላመን ሄዕዮ ዘማን ጉዕመንከ ኒን ሜጡበ ሄኦሀኑኡች 22 ህትን ያህይ ጥምቀቲች ኬሽ ቀርቹ ኢስ ሰማሃ ኦሮዕዮ በር ኢለ ኒን ሜጡበ ህከን መኒች መቱስ ኒን ሜጡበ ኬእሀስ ምስክር እሆተ ሀስሰኖ» ዬእ። ማቶ. 3፥16፤ ማር. 1፥9፤ 16፥19፤ ሉቃ. 3፥21፤ 24፥51።
23 «ኢዮስጦሴ» ህከረንገ «በርሳባሴ» ዬኖ «ዩሱፈለከ» «ማትያሴ» ዬኖ ለሙ መንቹ ቅጥአቶኡ። 24-25 እሰን ዱአ አተን «መን ቀልብ ጉዕመንከ ደጋንት ቀርቾ! ከን ለምችሰ አዬስ መጠርቶንት ጎር ይሁድ አጉር ሬዮ ክድመተለከ ሶቀም ሆጉተ ቶግ ቤቾስ እሀኖሃ ለሊሶኔታት» ይቶኡ። 26 እጠ ኡጄናን እጡ ማትያሴሃ እሌእ፤ ህካን እኮቤቺሃ እስን ቶና መቶንከ አሳባን ሜጡበ ዎለአሞ።

- ሶቀማኖ ሆጉተ
- <
- 1
- >

1:1 ሉቃ. 1፥1-4።

1:4 ሉቃ. 24፥29።

1:5 ማቶ. 3፥11፤ ማር. 1፥8፤ ሉቃ. 3፥16፤ ያህ. 1፥33።

1:8 ማቶ. 28፥19፤ ማር. 16፥15፤ ሉቃ. 24፥47-48።

1:9 ማር. 16፥19፤ ሉቃ. 24፥50-51።

*1:13 ባዱስ ኢተኖ፦ ማር. ፎሎጭ 3 ዎሊንሽ 18 ዮኢሃ ለዕዬ።

1:13 ማቶ. 10፥2-4፤ ማር. 3፥16-19፤ ሉቃ. 6፥14-16።

1:18 ማቶ. 27፥3-8።

1:20 መዝ. 69፥25፤ 109፥8።

1:22 ማቶ. 3፥16፤ ማር. 1፥9፤ 16፥19፤ ሉቃ. 3፥21፤ 24፥51።

© 2025 TWFTW