- ሶቀማኖ ሆጉተ
- <
- 13
- >

13
በርናባሴለከ ሳኦሌ ተማርቶተ ሶሄመገ
1 «አንጾከ» ዬኖ ከተማን አመዕናኖ ኦገት በላን ነብያኑትለከ አስተማረት ሄኦ እቅ፤ እሰን በርናባስ፥ «ገንበለ» ዬኖ ስሞን፥ ቀሬን ባድ ሉክዮስ፥ ባድስ ሾልቅ አፎ ገሸኖ ሄሮድሴን ሜጡበ ነጴ ምናሔትለከ ሳኦሌት እቅ። 2 እሰን ቀርቹ ካደንተንለከ ሶመንተን ዮሀኔን ጠሊሉ አያኑ «በርናባሴለከ ሳኦሌ አን መጠሮም ሆጎተ አደ አዕዬ» ዬሰ።
3 ህከኒች ኤተሮን ሶመንትለከ ዱአ አት አንገሰ አሌሰ አቶች ኤተሮን ሶኮሰ።
በርናባስለከ ሳኦል ዊን ረበንቶ «ቆጵሮሰ» ኢልቶገ
4 በርናባስለከ ሳኦል ጠሊለ አያኒን ሶሀንት «ሴሌውቅያ» ዬኖ ከተመ ኢልቶኡ፤ ህከንቤቺች መርከባን ኣግ «ቆጵሮሰ» ዬኖ ባዱ ኢልቶኡ። 5 እሰን «ሰላሚሰ» ዬኖ ከተመ ኢልቶ ወክት አይሁድ ጭምት ምናን መገን ላገተ ተማርስታኢት እቅ፤ ያህይን እሳን ሜጡበ እክ ሀዕለኖሳት እቅ።
6 ህከ ዊን ረበንቶ ኡለተ ጉዕመንከስ ዘህተን «ጳፉ» ዬኖ ከተመ ኢልቶ ወክት «ባርየሱስ» ዬኖ መቱ አይሁድቹ ኪላንቹ ደጎኡ፤ ሁኩ መንቹንኩ ክዝብየ ነብዬቹ እቅ። 7 እስን «ሰርግዮስ ጰዉሎሴ» ዬኖ ገሻንቺን ሜጡበ ሄኣ እቅ፤ ሁኩ ገሻንቹንኩ መገን ላገተ ሞጮጮተ ሀሽ በርናባሴለከ ሳኦሌ እስቤቹ ገእሲሾ። 8 ጠዉ እኮጎሬ ግሪክ መን አፎን «ኤሊማሴ» ዬን ገኤኖ ኪላንቹ ባርየሱስ ሁኩ ገሻንቹ አመዕንበገ ሀሽ በርናበሴንለከ ሰኦሌን ሀንበዕለሙ ጀመሮ። 9 እኮጎሬ «ጰዉሎሴ» የመሞ ሳኦል ጠሊለ አያኒን ዊም ህከ መንቹ ቱክ ይ ለአን 10 «አት ተንኩትለከ ሂሉ ጠዉ ጉዕሙንኩ ዊሞሄ እልቢስ ቤቱ፤ ጡመርቺሃ ጉዕሚንከ ዲኑ፤ ቀርችኔ ጌጥዬ ዎቀሃ ሾክሱ አጉርታንትበእንዶ? 11 ቴሱ ሁኩዕኑን ቀርች አንገት ዎቀርታሄ፤ ህካን እኮቤቺሃ ቆቀ እክ ቀዎ ወክቲሃ አር ኑር ለኣንትበአ» ዬስ።
ወክትንከስ ጉንጄገለከ ቱንስችገ ዮርቹ እልስ እፍሾ፤ እስን አንገስ አፍ መሰገኖስ መነ መዲስ ሀሱ ጀመሮ። 12 ሁኩ ገሻንቹንኩ ቀርችተኔሃ ተማርስቶ ትምርቲን አጀብሲጬቤቺሃ ህከ ጠወ ለዕዮ ወክት መገኖን አመዕኔእ።
በርናባስለከ ጳዉሎስ ጲስድያን ሄኣ «አንጾከ» ኦሮኡሰ
13 ህከኒች ኤተሮን ጰዉሎስለከ ጃለስ መርከባን ኣግ «ጳፎሰ» ዬኖ ከተሚች «ጵንፍልየ» ዬኖ ባዶን ሄኣ «ጴርጌ» ከተመ መርቶኡ፤ ያህይ እሳች አደ እክ ዬሩሳሌመ ፈንቀል ኦሮዕዮ። 14 እኮጎሬ እሰ ህከን ጴርጌ ከተሚች «ጵስድያ» ዬኖ ባዶን ሄዕዮ ዎሉ «አንጾከ» ዬኖ ከተመ ኢልቶኡ፤ ሰምበት በሬን መቶ አይሁድ ጭምት ምኒ ኣግ አፉዕልቶኡ። *ሰንበት በር፦ ዩ አይሁዳን ሆፍቹተ ዩሃን። 15 ሕግለከ ነብያኖ መጻፈ አነበቦች ኤተሮን ጭምት ምኒ ገሽታእሩ «አመኤ ኦሶ! መነ ሸዜነንተ ጠዉ ዮህዕኔ ጎር ኩሌ» ይት እሰቤቹ ሶኮኡ። 16 ህካን እኮቤቺሃ ጳዉሎስ ኬዕይ ኡር ኡመት አንጋንተስ ቀቀሽ ጨለየኖገ አዕይ «አዕኑ እስራኤል መኑለከ መገኑ ዋጅቴነንተ ኡመቱ! ከበ ሞጮጭዬ! 17 ከን እስራኤል ኡመት መገኑ ዎኔ አናኑኔ መጠር ግብጽ ባዶን ኮሀ እክ አፉዕልቶ ወክት ልግብ ኡመት አዕይ ሎረ ዎልቃንከስ ህከንቤቺች ፉሼእ። ፉል. 1፥7፤ 12፥51። 18 ሸይሉ ዘማን ኢለ ኡለ ኡድማን አታዕሌሰ። †አታዕሌሰ የኖሁ፦ መት-መቱ ሉህ ክታበት «አገሮሰ» ይታአ። ዘኁ. 14፥34፤ ዘዳ. 1፥31። 19 ህከኒች ኤተሮን ከነአን ባዶን ለመለ ደቦ ኡመት ቤሽ ኡለሰ እሳሃ ረገእሲሾ። ዘዳ. 7፥1፤ ኢያ. 14፥1። 20 ህከኒች ኤተሮን ሾል ጥብተ ኦንታዮ ዘማን ጌሰ ነብዬቾ ሳሙኤሌ ወክቱ ኢሎተ ኢለ ዳኛኑት ገሽታገ አዕዮሰ። መሳ. 2፥16፤ 1 ሳሙ. 3፥20።
21 «እሰን ህከኒች ኤተሮን ዎመ ኣሶሰተ ጠዕምቶኡ፤ መገኑ ቢንያሜ ደቦች ቂስ ቤቱ ሳኦሌ ሸይሉ ዘመን ዎመ አዕዮሰ። 1 ሳሙ. 8፥5፤ 10፥21። 22 ሳኦሌ ዎምነቲች ድሪሾች ኤተሮን ዳዉዴ ዎመ አዕዮሰ፤ መገኑ ዳዉዴተኔሃ ‹ገይኤ ቀልብገ ዮኢሃ አን ዬም ጠወ ጉዕመንከ አአኖ እሴዬ ቤቱ ደዉዴ ደኤም› ይ መሰከሮስ። 1 ሳሙ. 13፥14፤ 16፥12፤ መዝ. 89፥20። 23 ህከን መንች ዘሬች መገኑ ተብሴስ ላገ ሃሊን እስራኤል መኒሃ ጡምሳንቹ ኢሰ ኤቦሰ። 24 ኢስ አሜቱዕነ ብርተ ጠመቃንቹ ያህይ እስራኤል መኒሃ ጉዕሚንከ ጩብ ቶበት ፈንቀልት ጠመቀንታገ ተማርስዮ እቅ። ማር. 1፥4፤ ሉቃ. 3፥3። 25 ያህይ ሆጉስ ሹሎች ኤተሮን ‹ኤሳሃ አዬት ይቴን ሰውይቴነንታት? አን አሜተኖ ይቴን አገርቴነንታሃበአ፤ ጠዉ እኮጎሬ አን ጫመስ ወደሩ ሂሮተ በቀእባሃ ኢች ኤተሮን አሜተኖ› ዬእ። ማቶ. 3፥11፤ ማር. 1፥7፤ ሉቃ. 3፥16፤ ያህ. 1፥20፤ 27።
26 «አዕኑ እብረሂም ዘሬች ከለቀንቴንታ አመኔ ኦሱትለከ መገኑ ዋጅቴነንተ ኡመቱ! ጡም ሶህኑት ሶሃንቶኢሁ ኔሳህት። 27 ጠዉ እኮጎሬ ዬሩሳሌማን ሄኣእሩለከ ሀለቃሰ ኢስ ጡምሳንቹ እሁስ ደጎበአ፤ ሰምበት በሬን አነበቤኖ ነብያከ መጻፈተ አጥራመቱዕናን እስ አሌን ፈረዶ ወክት ራጉስ ዊመኖገ አቶኡ። 28 ኢሰ ሬሆተ ኢልሰኖስ መሰተ ደግባጎሬሁ ገሻንቹ ጵላጦስ ሾስተ ኡጭቶኡ። ማቶ. 27፥22-23፤ ማር. 15፥13-14፤ ሉቃ. 23፥21-23፤ ያህ. 19፥15። 29 እስተኔሃ ከተበሞሃ ጉዕመንከ አት ሹልቶች ኤተሮን ሰቀለሞ መስቀሊች ድሪስ ሞጎኡ፤ ማቶ. 27፥57-61፤ ማር. 15፥42-47፤ ሉቃ. 23፥50-56፤ ያህ. 19፥38-42። 30 ጠዉ እኮጎሬ መገኑ እሱ ሬሆች ኬሾስ። 31 ኢስ እሲን ሜጡበ ገሊላች ዬሩሳሌመ አሜቶሀኑኡተ ልግብ በር ለሌሰ፤ እሰን ቴሱ ኡመት ብሬን እስተ ምስክረ። ሶቀ. 1፥3። 32 ኣእን አሜንቶም ሃዕሮ ተሽት ላገት መገኑ አናካተኔ ኣጎ ተብሴ ላገት 33 ኢሰ ሬሆች ኬሲንከስ ህከ ተብሳሃ ኒን ኦሶንተሰ ዊንሽዮኡ፤ ሁኩንን ደውድ መጻፋን ለንክ መዝሙራን
‹አት ቤቱሃኤ፤ አን ከበር እሎንኬ!›
የመም ከተበሞጋት። መዝ. 2፥7። 34 ህትን ሸሙዕነ መገኑ ሬሆች ኬሽ ለልሶተ
‹ጠሊለ አመዕነንቶ በረከተ
ደዉዴ ኣሴሚሃ ኣሳንክዕኔ› ይ ጠወዕዮኡ። ኢሳ. 55፥3። 35 ህትን ደውድ መጻፋን ዎሎ ቤቾን
‹ኪ ጠሊሉ ካዲንቹክ ሎድ ኣዜን ሸሞተ ሰዕም ይታንትበአ› የኖ። መዝ. 16፥10።
36 ጠዉ እኮጎሬ ደዉድ ሄዕዮ ዘማኔን መገኑ ኢተኖገ ሆጉስ ሹሎች ኤተሮን ሬይ አናካንተስን ሞገም ሸሞኡ። 37 እኮጎሬ መገኑ ሬሆች ኬሾሲሁ ሸሞበአ። 38 ህካን እኮቤቺሃ አመኤ ኦሶ! ጩብ አጉረሙ ደገሞሁ ህከን ኢሲን እሁስ ተማርሴማህዕኔገ ደጌ። 39 ህትን እሲን አመዕነኖሁ ጉዕሙንኩ ሙሲን ኣሰሞ ሕጊን ነጠ ፉሎተ አታልበ ጩቢች ጉዕሚችን ነጠ ፉለኖ። 40 ህካን እኮቤቺሃ ነብያኖን ህት የመም ጠወአሞሁ ኢለኖህዕኔበእገ አገዕርዬ፤
41 እስን
‹አዕኑ ቀለዴነንተሩ! ለዕዬ! ገረምሲጭዬ! በዕዬሁ!
መሰንትስ አይ ኩሎህዕኔጎሬ
አመዕንቴንበ ሆጉተ
ዘማኔንከክዕኔ አኣም›» የኖ ዬእ።
42 ጳዉሎስለከ በርናባስ ጭምት ምኒች ፉልተን ከ ጠወ አሜተኖ ሰምበት በሬተ ፈንቀሽት ኩልታገ መኑ ኡጭቶሰ። 43 ጭምት ምኒ መኑ ፉሎ ወክት ልግቡ አይሁዱሁ አይሁድ እምነቴን ፈንቀልቶእሩ ጳዉሎሴለከ በርናባሴ አዎንቶኡ፤ ጳዉሎስለከ በርናባስ ህከ መነ መገን ኣስቶን ጠረኝት ሄኣገ ሸዞሰ።
44 ሳምንትስ ሰንበት በር ከተማንከስ ሄአኖ መኒች ልግቡሰ ቀርች ላገተ ሞጮጮተ ጭምዬእ። 45 ጠዉ እኮጎሬ አይሁዱ ኡመትስ በትኝ ለኦ ወክት ጢቅስ ጳዉሎስ ጠወአኖ ጠወ ግብ ጳዉሎሴ ቦሮርቶኡ። 46 እኮጎሬ ጳዉሎስለከ በርናባስ መለልት «መገን ላገተ ሄጬን ክዕኔሃ ጠወኡ ሀስሰኖ፤ ጠዉ እኮጎሬ አዕኑ ‹ቶንጋምበአ› ይቴን ዘላለሚሃ ጉዕሚንከ ሄኤኖ ሄኡ ገበእባሃ አቴን ገጎንከክዕኔ ፈረዴንተቤቺሃ ነኡ ጌኝአዕን አይሁደ እህበ መንቤቹ መርናም። 47 መሰንትስ ቀርቹ ‹ኡለ ዳንገ ኢሎተ ኢለ ጡሙ ኤቦኖተ አይሁደ እህበ መኒሃ ኑሪ አዕዮንኬ›» ይ አዘዦኔ ይቶኡ።
48 አይሁደ እህበ መኑ ህካን ሞጮጭቶ ወክት ሙንደኦኡ፤ ቀርች ላገንተ ሎርስቶኡ፤ ዘላለሚም ሄኢሃ መጠረንቶእሩ ጉዕሙንኩ አመዕንቶኡ።
49 ቀርች ላገት ህከን ባዶን ጉዕማንን አልባዕልቶኡ። 50 አይሁድ አዎንሳኑት አይሁድ አመዕነቱ ቶጎ መገኑ ዋጅታ ቀባጣሙ ሜንቱለከ ሎርሎሩ መኑ አደሜኖገ አት ጳዉሎሴሃለከ በርናባሴሃ ኦርሸት ኢልታገ አት ህከን ባዲች ሸርት ፉሽቶኡ። 51 ጳዉሎስለከ በርናባስ ህከን መኒሃ ጡር እሆተ ሎከሰ ትበ ግግሽት እቆንዮም ከተመ መርቶኡ። ማቶ. 10፥14፤ ማር. 6፥11፤ ሉቃ. 9፥5፤ 10፥11። 52 አመዕናኑት ሙንዲኖንለከ ጠሊለ አያኒን ዊንቶኡ።

- ሶቀማኖ ሆጉተ
- <
- 13
- >

*13:14 ሰንበት በር፦ ዩ አይሁዳን ሆፍቹተ ዩሃን።

13:17 ፉል. 1፥7፤ 12፥51።

†13:18 አታዕሌሰ የኖሁ፦ መት-መቱ ሉህ ክታበት «አገሮሰ» ይታአ።

13:18 ዘኁ. 14፥34፤ ዘዳ. 1፥31።

13:19 ዘዳ. 7፥1፤ ኢያ. 14፥1።

13:20 መሳ. 2፥16፤ 1 ሳሙ. 3፥20።

13:21 1 ሳሙ. 8፥5፤ 10፥21።

13:22 1 ሳሙ. 13፥14፤ 16፥12፤ መዝ. 89፥20።

13:24 ማር. 1፥4፤ ሉቃ. 3፥3።

13:25 ማቶ. 3፥11፤ ማር. 1፥7፤ ሉቃ. 3፥16፤ ያህ. 1፥20፤ 27።

13:28 ማቶ. 27፥22-23፤ ማር. 15፥13-14፤ ሉቃ. 23፥21-23፤ ያህ. 19፥15።

13:29 ማቶ. 27፥57-61፤ ማር. 15፥42-47፤ ሉቃ. 23፥50-56፤ ያህ. 19፥38-42።

13:31 ሶቀ. 1፥3።

13:33 መዝ. 2፥7።

13:34 ኢሳ. 55፥3።

13:35 መዝ. 16፥10።

13:51 ማቶ. 10፥14፤ ማር. 6፥11፤ ሉቃ. 9፥5፤ 10፥11።

© 2025 TWFTW